b'\n_START_ARTICLE_\nItaipu\n_START_PARAGRAPH_\nItaipu (guarani\xc5\xb3 k. Itaipu, \xe2\x80\x9cdainuojantys akmenys; port. ir isp. Itaip\xc3\xba) \xe2\x80\x93 \xc5\xa1iuo metu galingiausia planetos hidroelektrin\xc4\x97, u\xc5\xbetvenkusi Paranos up\xc4\x99. Prad\xc4\x97jo veikti 1984 m., paskutiniai du i\xc5\xa1 planuot\xc5\xb3 18 generatori\xc5\xb3 paleisti 1991 m. 2007 m. paleisti dar du papildomi generatoriai._NEWLINE_Elektrin\xc4\x97s u\xc5\xbetvankos ilgis 7,7 km, vidutinis debitas 10651 m\xc2\xb3/s, auk\xc5\xa1\xc4\x8di\xc5\xb3 skirtumas 120,3 m (nuo 220,3 iki 100 m altitud\xc4\x97s). Pasta\xc4\x8dius elektrin\xc4\x99, susiformavo 200 km ilgio ir 1400 km\xc2\xb2 ploto marios._NEWLINE_18 turbin\xc5\xb3 po 700 megavat\xc5\xb3 (suminis did\xc5\xbeiausias galingumas 12,6 gigavat\xc5\xb3) per metus paj\xc4\x97gia pagaminti vidutini\xc5\xa1kai 108 teravatvaland\xc5\xbei\xc5\xb3 elektros energijos, ta\xc4\x8diau faktin\xc4\x97 gamyba siekia 90 TWh per metus. Ateityje, augant energijos poreikiui, ypa\xc4\x8d Brazilijoje, planuojama paleisti dar du generatorius po 700 MW ir padidinti bendr\xc4\x85 galingum\xc4\x85 iki 14 GW, o energijos pardavim\xc4\x85 \xe2\x80\x93 iki 100 GWh per metus._NEWLINE_Kinijoje statoma Trij\xc5\xb3 tarpekli\xc5\xb3 u\xc5\xbetvanka bus didesnio nominalaus galingumo, ta\xc4\x8diau manoma, kad pagal metin\xc4\x97s elektros energijos gamybos apimtis Itaipu i\xc5\xa1liks pirmoje vietoje._NEWLINE_Elektrin\xc4\x97s statyba buvo finansuojama perpus Brazilijos ir Paragvajaus l\xc4\x97\xc5\xa1omis. Paragvajus did\xc5\xbei\xc4\x85j\xc4\x85 pagamintos energijos dal\xc4\xaf parduoda Brazilijai, o likusios elektros energijos pakanka finansuoti 90\xc2\xa0% Paragvajaus poreiki\xc5\xb3. Brazilijos energetin\xc4\x97je sistemoje Itaipu pagamina 25\xc2\xa0% visos \xc5\xa1alyje sunaudojamos elektros energijos._NEWLINE_Paragvajaus pus\xc4\x97je esantys generatoriai tiekia 50 Hz, o Brazilijos \xe2\x80\x93 60 Hz srov\xc4\x99._NEWLINE_Itaipu elektrin\xc4\x97 priskiriama prie \xc5\xa1iuolaikini\xc5\xb3 in\xc5\xbeinerini\xc5\xb3 pasaulio stebukl\xc5\xb3.'